Ингушымрэ Къэрэшей-Шэрджэсымрэ къызэрызэрагъэпэщрэ илъэс 25-рэ зэрырикъум и щIыхькIэ Москва щызэхэта гуфIэгъуэ пщыхьэщхьэм хэтащ икIи къыщыпсэлъащ КIуэкIуэ Юрий
Кремлым и Къэрал уардэунэм гуфIэгъуэ пщыхьэщхьэ щекIуэкIащ Ингушымрэ Къэрэшей-Шэрджэсымрэ къызэрызэрагъэпэщрэ илъэс 25-рэ зэрырикъум и щIыхькIэ.
Кавказ Ищхъэрэм и щIыналъитIым я унафэщIхэм, куэду къызэхуэса хьэщIэхэмрэ кърагъэблэгъахэмрэ хъуэхъу псалъэкIэ захуигъэзащ КIуэкIуэ Юрий.
Парламентым, Правительствэм, республикэм зэрыщы-ту къабгъэдэкIыу Къэбэрдей-Балъкъэрым и Iэтащхьэр гуапэу ехъуэхъуащ Ингушымрэ Къэрэшей-Шэрджэсымрэ щыпсэухэм я лъэпкъ автоном къэхъуныгъэхэм я жылагъуэ-политикэ ухуэкIэр зыгъэбелджыла, къэрал-хабзэ мыхьэнэр къэзыIэта Iуэхугъуэ дахэмкIэ.
Республикэхэм къыщыхъу зэхъуэкIыныгъэфIхэр, жиIащ КIуэкIуэм, къыхокI социальнэ, жылагъуэ-политикэ зэпIэзэрытыныгъэр гъэбыда зэрыхъум, федеральнэ центрым фейдэ пылъу зэрыдэлажьэм, тхыдэм и лъэхъэнэ зэмылIэужьыгъуэхэм субъектхэм я унафэщIхэм ирагъэкIуэкI политикэ Iущым.
«Ди фIэщ мэхъу Урысейм и лъэпкъхэм я зэмылIэужьыгъуагъэмрэ зэкъуэтыныгъэмрэ лъапIэгъэ нэхъ ин дыдэу зэрыщытар икIи апхуэдэу къызэрынэр, дыхущIэкъунущ а щIэин иныр тхъумэну икIи дгъэбэгъуэну, зыужьыныгъэмрэ къэкIуэну дахэмрэ, ди къэралым и лъэщагъымрэ и зэщIэгъэгъэныгъэмрэ я хэкIыпIэу зэрыщытыр къэтлъытэкIэрэ», — къыхигъэщащ КIуэкIуэ Юрий.
КъБР-м и Iэтащхьэр ехъуэхъуащ Ингушымрэ Къэрэшей-Шэрджэсымрэ я лъэпкъхэм мамырыгъэ, гуапагъэ, насып, зэIузэпэщыныгъэ яIэну.
Урыс Дахалинэ.
